Neuvoston lausunto,

annettu 12 päivänä helmikuuta 2002,

Portugalin tarkistetusta vakausohjelmasta vuosiksi 2001-2005

(2002/C 51/07)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan,

ottaa huomioon komission suosituksen,

on kuullut talous- ja rahoituskomiteaa,

ANTAA SEURAAVAN LAUSUNNON:

Neuvosto tarkasteli 12 päivänä helmikuuta 2002 Portugalin tarkistettua vakausohjelmaa, joka käsittää vuodet 2002-2005. Tarkistetussa vakausohjelmassa ennustetaan julkisen talouden rahoitusaseman kääntyvän vuoden 2001 2,2 prosentin alijäämästä suhteessa BKT:hen tasapainoiseksi vuonna 2004 ja hieman ylijäämäiseksi vuonna 2005. Julkisen bruttovelan ennustetaan laskevan vuoden 2001 55,9 prosentista suhteessa BKT:hen 51,9 prosenttiin suhteessa BKT:hen vuonna 2005. Neuvosto toteaa, että uusi tarkistettu ohjelma vastaa yleisesti ottaen vakaus- ja lähentymisohjelmien sisältöä ja muotoa koskevia tarkistettuja käytännesääntöjä(2).

Neuvosto toteaa, että vuoden 2001 arvioitu alijäämä (2,2 prosenttia suhteessa BKT:hen) on selkeästi suurempi kuin tammikuussa 2001 tarkistetussa ohjelmassa ennustettiin (1,1 prosenttia suhteessa BKT:hen). Neuvosto toteaa, että tämä merkittävä nimellinen ero johtuu osittain talouskasvun hidastumisesta, sillä kokonaistuotannon kasvu oli vuonna 2001 11/4 prosenttiyksikköä alle tammikuussa 2001 tarkistetussa ohjelmassa ennustetun kasvun. Neuvosto panee kuitenkin merkille, että hidas kasvu voi olla ainoastaan osittain tavoitteesta jäämisen syynä. Alijäämän kehitykseen vaikuttivat myös muut kuin talouskasvun hidastumiseen liittyvät tekijät, muun muassa vuonna 2001 toteutetun välittömän verotuksen uudistuksen vuoksi odotettua pienemmiksi jääneet verotulot sekä veronkannon että -hallinnon tehostamisen odotettua huonompi tuotto ja menojen (korkomenot pois luettuina) epäsuotuisa kehitys. Neuvosto toteaa, että Portugalin hallitus on ryhtynyt kesäkuussa 2001 hyväksymäänsä korjaavaan talousarvioon sisältyneisiin toimenpiteisiin, joiden tavoitteena on katkaista menojen kasvu. Menojen leikkaus (0,6 prosenttia suhteessa BKT:hen) ei kuitenkaan ollut riittävää tasoittamaan verotulojen vajausta edellisessä tarkistetussa ohjelmassa asetettuun alijäämätavoitteeseen pääsemiseksi.

Tarkistettuun ohjelmaan sisältyvässä makrotalouden perusskenaariossa kokonaistuotannon kasvun ennustetaan kiihtyvän 13/4 prosentista vuonna 2002 3 prosenttiin ennustekauden kahtena viimeisenä vuonna. Keskimääräinen vuosikasvu on näin ollen noin 21/2 prosenttia. Tämä näyttää realistiselta, kun otetaan huomioon Portugalin talouden tämänhetkiset epätasapainot ja tarvittava sopeutusprosessi, joka todennäköisesti hillitsee kokonaistuotannon kasvua keskipitkällä aikavälillä. Koska yksikkötyökustannukset ovat nousseet voimakkaasti viime vuosina ja sillä on ollut kielteinen vaikutus Portugalin talouden kilpailukykyyn, tarvittava viennin kasvu ei todennäköisesti ole niin voimakasta, että sillä voitaisiin kompensoida kotimaisen kysynnän väheneminen. Neuvosto katsoo, että tämän vuoksi tarkistetun ohjelman varovainen suhtautuminen Portugalin talouden keskipitkän aikavälin näkymiin näyttää tarkoituksenmukaiselta.

Neuvosto toteaa, että Portugalin viranomaiset pyrkivät edelleen saamaan julkisen talouden tasapainoon vuoteen 2004 mennessä, kuten viimevuotisessa tarkistetussa ohjelmassa suunniteltiin ja talouspolitiikan laajoissa suuntaviivoissa suositellaan. Suhdannekorjattuna julkisen talouden rahoitusaseman pitäisi kääntyä hieman ylijäämäiseksi vuonna 2004. Portugalin julkisen talouden rahoitusasema täyttäisi siten vakaus- ja kasvusopimuksen vaatimukset vasta vuodesta 2004. Neuvosto suhtautuu myönteisesti siihen, että tavoite julkisen talouden rahoitusaseman tasapainon saavuttamisesta vuonna 2004 on vahvistettu. Neuvosto toteaa, että rahoitusaseman tasapainon saavuttaminen vuonna 2004 edellyttää merkittäviä ponnisteluja, mutta katsoo ne kuitenkin tarpeellisiksi ja kannustaa Portugalin hallitusta edelleen pyrkimään määrätietoisesti tähän tavoitteeseen. Kun talous on ensin saatu elvytettyä, Portugalin hallituksen olisi pyrittävä määrätietoisemmin ja nopeammin saavuttamaan keskipitkän aikavälin tavoitteensa, ei lainkaan julkistalouden alijäämää. Tämä vaatii sitä, että vuosien 2003 ja 2004 budjeteissa noudatetaan tiukasti julkisyhteisöjen nimellismenojen (pois luettuina korkomenot) kasvulle asetettua 4 % ylärajan sääntöä, ja se vaatii mahdollisesti myös muita, harkinnanvaraisia toimia.

Neuvosto toteaa, että Portugalin julkisen talouden tulos vuodelle 2001 poikkesi Portugalin julkisen talouden rahoitusaseman tavoitteesta päästä lähelle tasapainoa tai kääntyä ylijäämäiseksi. Neuvosto suhtautuu myönteisesti aikomukseen palata tähän tavoitteeseen vuonna 2002 ja katsoo, että kyseiseksi vuodeksi asetettu julkista taloutta koskeva tavoite on saavutettava. Portugalin hallituksen olisi seurattava tarkoin julkisen talouden muutoksia vuonna 2002. Sen olisi tämän vuoden taloussuunnitelmiaan toteuttaessaan otettava tarkoin huomioon alijäämän vähentäminen. Julkistalouden alijäämää edelleen lisääviä toimia olisi siksi vältettävä ja kaikki muut paitsi odotettua hitaammasta talouskasvusta johtuvat tulojen vajaukset olisi tasoitettava lisätoimin. Koska Portugali ei ole vielä saavuttanut riittävää varmuusmarginaalia, jotta alijäämän 3 prosentin raja-arvoa suhteessa BKT:hen ei ylitetä, tavoitteesta poikkeamiset on korjattava ajoissa.

Neuvosto kehottaa Portugalin viranomaisia varmistamaan, että kaikilla julkisen talouden sektoreilla pitäydytään tiukasti talousarvion toteuttamisessa. Tarkistetussa ohjelmassa on myös ilmoitettu joistakin merkittävistä, tiettyjä aloja koskevista uudistuksista, jotka vaikuttavat suoraan julkiseen talouteen ja joiden oikea-aikainen ja määrätietoinen toteuttaminen on olennaisen tärkeää julkisen talouden vakauttamisstrategian tuloksellisen täytäntöönpanon kannalta.

Neuvosto toteaa, että velkasuhde jää selvästi alle 60 prosentin viitearvon, mutta sitä on tarkistettu ylöspäin koko ennustekauden ajan. Vain osa tästä ylöspäin tarkistuksesta voidaan selittää muutoksilla julkisen talouden alijäämässä ja BKT:n kasvussa. Neuvosto pyytää viranomaisia antamaan ohjelman tulevissa tarkistuksissa tarkempia tietoja rahoitustoimista, jotta voitaisiin saada parempi käsitys velkakehityksestä.

Neuvosto toteaa, että julkisen talouden kestävyyttä on lujitettava, jotta voidaan selviytyä väestön ikääntymisestä aiheutuvista julkisista menoista. Jotta velan supistamisella olisi havaittava vaikutus julkisen talouden kestävyyden edistämiseen, julkisen talouden rahoitusasema on saatava tasapainoon vuoteen 2004 mennessä. Rakenneuudistukset ovat tarpeen eläkejärjestelmän rahoituksen kestävyyden lujittamiseksi. Neuvosto toteaa tyytyväisenä, että työmarkkinaosapuolten hiljattain hyväksymä eläkejärjestelmän uudistus on oikeansuuntainen. Portugalin suurimpana haasteena on eläkeuudistuksen päätökseen saattaminen ja terveydenhuollon uudistusten jatkaminen.

(1) EYVL L 209, 2.8.1997, s. 1.

(2) Talous- ja rahoituskomitean tarkistettu lausunto vakaus- ja lähentymisohjelmien sisällöstä ja muodosta. Hyväksytty Ecofin-neuvostossa 10.7.2001.